ดอลล์แข็งรับ “เยลเลน”ส่งสัญญาณขึ้นดอกเบี้ย-ข้อมูลศก.สดใส
ดอลล์แข็งรับ "เยลเลน"ส่งสัญญาณขึ้นดอกเบี้ย-ข้อมูลศก.สดใส
31 มี.ค. 2558

ผู้สื่อข่าวรายงานว่า ดอลลาร์สหรัฐปรับตัวขึ้นเมื่อเทียบสกุลเงินหลักอื่นๆเมื่อคืนนี้ (30 มี.ค.) เนื่องจากนางเจเน็ต เยลเลน ประธานธนาคารกลางสหรัฐ (เฟด) ได้ส่งสัญญาณว่าอาจจะมีการปรับขึ้นอัตราดอกเบี้ยในช่วงต่อไปของปีนี้ และข้อมูลเศรษฐกิจโดยรวมที่สดใสของสหรัฐก็เป็นปัจจัยหนุนดอลลาร์
โดยค่าเงินยูโรอ่อนค่าเมื่อเทียบดอลลาร์สหรัฐที่ระดับ 1.0823 ดอลลาร์สหรัฐ จาก 1.0899 ดอลลาร์สหรัฐ ขณะที่เงินปอนด์ลดลงที่ 1.4815 ดอลลาร์สหรัฐ จากระดับ 1.4873 ดอลลาร์สหรัฐ
ส่วนค่าเงินดอลลาร์สหรัฐปรับขึ้นเทียบกับสกุลเงินเยนที่ 120.16 เยน เทียบกับระดับ 119.10 เยน และเพิ่มขึ้นเมื่อเทียบกับฟรังก์สวิสที่ระดับ 0.9676 ฟรังก์ จาก 0.9608 ฟรังก์
ด้านค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7652 ดอลลาร์สหรัฐ จากระดับ 0.7756 ดอลลาร์
ในระหว่างการแถลงในการประชุมที่จัดโดยเฟดสาขาซานฟรานซิสโกเมื่อวันศุกร์ที่ผ่านมา ประธานเฟดได้กล่าวว่า การปรับขึ้นอัตราดอกเบี้ยอาจจะเกิดขึ้นในช่วงต่อไปของปีนี้ เมื่อพิจารณาถึงการปรับตัวดีขึ้นอย่างต่อเนื่องของภาวะทางเศรษฐกิจ
นางเยลเลนระบุว่า เธอและเจ้าหน้าที่เฟดส่วนใหญ่เชื่อว่า เวลาที่เหมาะสมสำหรับการเริ่มปรับขึ้นดอกเบี้ยนั้นยังมาไม่ถึง แต่คาดว่าน่าจะเกิดขึ้นได้ในช่วงปีนี้
นอกจากนี้ ดอลลาร์สหรัฐยังได้รับแรงหนุนจากข้อมูลเศรษฐกิจที่แข็งแกร่ง โดยสมาคมนายหน้าอสังหาริมทรัพย์แห่งชาติของสหรัฐ (NAR) เปิดเผยว่า ดัชนีการทำสัญญาขายบ้านที่รอปิดการขาย (pending home sales) ในเดือนก.พ.พุ่งขึ้น 3.1% แตะระดับ 106.9 เมื่อเทียบรายเดือน ซึ่งเป็นระดับสูงสุดนับตั้งแต่เดือนมิ.ย.2556 นับเป็นสัญญาณซึ่งแสดงถึงการฟื้นตัวของตลาดที่อยู่อาศัยสหรัฐ
ขณะเดียวกัน กระทรวงพาณิชย์สหรัฐรายงานว่า การใช้จ่ายของผู้บริโภคเพิ่มขึ้นเล็กน้อย 0.1% ในเดือนก.พ. ขณะที่ชาวสหรัฐใช้จ่ายอย่างระมัดระวัง หลังจากที่ลดลง 0.2% ในเดือนม.ค.และธ.ค. ส่วนรายได้ส่วนบุคคลเพิ่มขึ้น 0.4% ในเดือนก.พ. ซึ่งสูงกว่าที่นักวิเคราะห์ส่วนใหญ่คาดการณ์ไว้ก่อนหน้านี้